title: Komission täytäntöönpanoasetus (EU) 2018/278, annettu 23 päivänä helmikuuta 2018, asetuksen (EU) N:o 1305/2014 liitteen muuttamisesta niiltä osin kuin on kyse viestien rakenteesta, tieto- ja viestimallista, intermodaalisen lastausyksikön käyttöä koskevasta tietokannasta sekä tietoteknisen standardin hyväksymisestä yhteisen rajapinnan tiedonsiirtokerrosta varten

text:
               24.2.2018

               FI

               Euroopan unionin virallinen lehti

               L 54/11

         KOMISSION TÄYTÄNTÖÖNPANOASETUS (EU) 2018/278,
   annettu 23 päivänä helmikuuta 2018,
   asetuksen (EU) N:o 1305/2014 liitteen muuttamisesta niiltä osin kuin on kyse viestien rakenteesta, tieto- ja viestimallista, intermodaalisen lastausyksikön käyttöä koskevasta tietokannasta sekä tietoteknisen standardin hyväksymisestä yhteisen rajapinnan tiedonsiirtokerrosta varten
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rautatiejärjestelmän yhteentoimivuudesta Euroopan unionissa 11 päivänä toukokuuta 2016 annetun Euroopan parlamentin ja neuvoston direktiivin (EU) 2016/797 (1) ja erityisesti sen 5 artiklan 11 kohdan,
   sekä katsoo seuraavaa:

               (1)

               Euroopan parlamentin ja neuvoston asetuksen (EU) 2016/796 (2) 19 artiklan mukaan Euroopan unionin rautatievirasto, jäljempänä ’virasto’, on velvollinen antamaan komissiolle suosituksia yhteentoimivuuden teknisistä eritelmistä, jäljempänä ’YTE:t’, ja niiden tarkistuksista direktiivin (EU) 2016/797 5 artiklan mukaisesti ja varmistamaan, että YTE:t mukautetaan tekniseen kehitykseen, markkinasuuntauksiin ja sosiaalisiin vaatimuksiin.

               (2)

               Komissio pyysi 23 päivänä syyskuuta 2017 virastoa direktiivin (EU) 2016/797 5 artiklan 2 kohdan nojalla laatimaan suosituksen unionin rautatiejärjestelmän tavaraliikenteen telemaattisia sovelluksia koskevaa osajärjestelmää koskevan yhteentoimivuuden teknisen eritelmän, jäljempänä ’TAF YTE’, tarkistamiseksi.

               (3)

               Virasto antoi 18 päivänä lokakuuta 2017 TAF YTE:ää koskevan suosituksen TAF YTE -viestien rakenteen, tieto- ja viestimallin sekä intermodaalisen lastausyksikön käyttöä koskevan tietokannan saattamiseksi ajan tasalle sekä tietoteknisen standardin hyväksymiseksi yhteisen rajapinnan tiedonsiirtokerrosta varten. Nämä muutokset on tehty, jotta entisestä sovelluskohtaisuudesta päästäisiin eroon ja jotta nopeutettaisiin tämän välineen toteutusta TAF YTE:n käyttäjäyhteisössä ja alennettaisiin toteutuskustannuksia. Viitetiedostoihin on tehty vastaavat tarkistukset.

               (4)

               Komission asetuksen (EU) N:o 1305/2014 (3) liitteessä olevia TAF YTE:en liittyviä säännöksiä olisi muutettava, jotta yhteisen rajapinnan toteutusarkkitehtuurin määritelmä olisi edellä kuvatun viestien rakenteen mukainen.

               (5)

               Tässä asetuksessa säädetyt toimenpiteet ovat direktiivin (EU) 2016/797 51 artiklan 1 kohdan mukaisesti perustetun komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) N:o 1305/2014 liite tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä helmikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 138, 26.5.2016, s. 44.

      (2)  Euroopan parlamentin ja neuvoston asetus (EU) 2016/796, annettu 11 päivänä toukokuuta 2016, Euroopan unionin rautatievirastosta ja asetuksen (EY) N:o 881/2004 kumoamisesta (EUVL L 138, 26.5.2016, s. 1).

      (3)  Komission asetus (EU) N:o 1305/2014, annettu 11 päivänä joulukuuta 2014, Euroopan unionin rautatiejärjestelmän tavaraliikenteen telemaattisia sovelluksia koskevaa osajärjestelmää koskevasta yhteentoimivuuden teknisestä eritelmästä ja asetuksen (EY) N:o 62/2006 kumoamisesta (EUVL L 356, 12.12.2014, s. 438).

      LIITE
      Korvataan asetuksen (EU) N:o 1305/2014 liitteen lisäys I seuraavasti:
      ”
            Lisäys I

               Luettelo teknisistä asiakirjoista

                        N:o

                        Viite

                        Otsikko

                        Versio

                        Päivämäärä

                        1

                        ERA-TD-100

                        TAF TSI – Annex A.5:Figures and Sequence Diagrams of the TAF TSI Messages

                        2.1

                        10.2.2015

                        2

                        ERA-TD-101

                        TAF TSI – Annex D.2: Appendix A (Wagon/ILU Trip Planning)

                        2.0

                        17.10.2013

                        3

                        ERA-TD-102

                        TAF TSI – Annex D.2: Appendix B – Wagon and Intermodal Unit Operating Database (WIMO)

                        2.1

                        10.2.2015

                        4

                        ERA-TD-103

                        TAF TSI – Annex D.2: Appendix C – Reference Files

                        2.1

                        10.2.2015

                        5

                        ERA-TD-104

                        TAF TSI – Annex D.2: Appendix E – Common Interface

                        2.2

                        23.2.2017

                        6

                        ERA-TD-105

                        TAF TSI – Annex D.2: Appendix F – TAF TSI Data and Message Model

                        2.2

                        23.2.2017

                  ”


title: Komission täytäntöönpanoasetus (EU) 2018/276, annettu 23 päivänä helmikuuta 2018, täytäntöönpanoasetuksen (EU) N:o 215/2014 muuttamisesta siltä osin kuin on kyse muutoksista Euroopan rakenne- ja investointirahastojen tuloskehyksen tuotosindikaattoreita koskevien välitavoitteiden ja tavoitteiden määrittelyyn

text:
               24.2.2018

               FI

               Euroopan unionin virallinen lehti

               L 54/4

         KOMISSION TÄYTÄNTÖÖNPANOASETUS (EU) 2018/276,
   annettu 23 päivänä helmikuuta 2018,
   täytäntöönpanoasetuksen (EU) N:o 215/2014 muuttamisesta siltä osin kuin on kyse muutoksista Euroopan rakenne- ja investointirahastojen tuloskehyksen tuotosindikaattoreita koskevien välitavoitteiden ja tavoitteiden määrittelyyn
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1303/2013 (1) ja erityisesti sen 22 artiklan 7 kohdan viidennen alakohdan,
   sekä katsoo seuraavaa:

               (1)

               Komission täytäntöönpanoasetuksen (EU) N:o 215/2014 (2) 5 artiklan 3 kohdassa vahvistetaan vaatimukset, joita sovelletaan Euroopan rakenne- ja investointirahastojen, jäljempänä ’ERI-rahastot’, tuloskehyksen tuotosindikaattoreita koskevien välitavoitteiden ja tavoitteiden määrittelyyn.

               (2)

               Täytäntöönpanoasetuksen (EU) N:o 215/2014 5 artiklan 3 kohdassa vahvistetut vaatimukset merkitsevät sitä, että Euroopan aluekehitysrahaston, koheesiorahaston ja – tietyissä tapauksissa – Euroopan maaseudun kehittämisen maatalousrahaston hallintoviranomaisten olisi ilmoitettava tuotokset tuloskehyksen välitavoitteiden ja tavoitteiden suhteen ainoastaan, jos tuotokset ovat tulosta sellaisista toimista, joissa kaikki tuotoksiin johtavat toimenpiteet on toteutettu täysimääräisesti.

               (3)

               Ilmoitusmenettelyjen yksinkertaistamiseksi, oikeusvarmuuden parantamiseksi ja sen varmistamiseksi, että tuotosindikaattorin välitavoitteen tai tavoitteen saavuttaminen voidaan arvioida tuloskehyksen yhteydessä sellaisten tietojen perusteella, jotka täsmällisimmin kuvastavat täytäntöönpanon edistymistä, täytäntöönpanoasetuksen (EU) N:o 215/2014 5 artiklan 3 kohta olisi muutettava siten, että kaikkia ERI-rahastoja koskevat samat vaatimukset.

               (4)

               Koska nuorisotyöllisyysaloitteen resursseja on lisätty ja aloitetta on jatkettu ohjelmakauden loppuun saakka, täytäntöönpanoasetuksen (EU) N:o 215/2014 7 artiklan 4 kohtaa olisi muutettava sen vahvistamiseksi, miten tavoitteiden saavuttamista olisi arvioitava.

               (5)

               Tässä asetuksessa säädettyjen toimenpiteiden ripeän soveltamisen mahdollistamiseksi asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

               (6)

               Tässä asetuksessa säädetyt toimenpiteet ovat Euroopan rakenne- ja investointirahastojen yhteensovittamisesta vastaavan komitean lausunnon mukaiset.

               (7)

               Sen vuoksi täytäntöönpanoasetusta (EU) N:o 215/2014 olisi muutettava,

         ON HYVÄKSYNYT TÄMÄN ASETUKSEN:
   1 artikla
   Muutetaan täytäntöönpanoasetus (EU) N:o 215/2014 seuraavasti:

               1)

               Korvataan 5 artiklan 3 kohta seuraavasti:
               ”3.   Tuotosindikaattoria koskeva välitavoite ja tavoite viittaavat niissä toimissa saavutettuihin arvoihin, joissa kaikki tuotoksiin johtavat toimenpiteet on toteutettu täysimääräisesti mutta joihin liittyviä kaikkia maksuja ei ole välttämättä suoritettu, tai arvoihin, jotka on saavutettu aloitetuissa toimissa mutta joiden tuotoksiin johtavista toimenpiteistä osa on vielä käynnissä, taikka molempiin.”

               2)

               Korvataan 7 artiklan 4 kohta seuraavasti:
               ”4.   Jos nuorisotyöllisyysaloitteen määrärahat ohjelmoidaan asetuksen (EU) N:o 1304/2013 18 artiklan c alakohdan mukaisesti toimintalinjan osana, aloitteelle vahvistetaan erillinen tuloskehys ja aloitteen välitavoitteiden ja tavoitteiden toteutumista arvioidaan toimintalinjan toisesta osasta erillään.”

         2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä helmikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 320.

      (2)  Komission täytäntöönpanoasetus (EU) N:o 215/2014, annettu 7 päivänä maaliskuuta 2014, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä annetun Euroopan parlamentin ja neuvoston asetuksen (EU) N:o 1303/2013 täytäntöönpanosäännöistä ilmastonmuutokseen liittyvien tavoitteiden tukimenetelmien, tuloskehyksen välitavoitteiden ja tavoitteiden määrittelyn sekä Euroopan rakenne- ja investointirahastojen tukitoimiluokkia koskevan nimikkeistön osalta (EUVL L 69, 8.3.2014, s. 65).


title: Neuvoston täytäntöönpanoasetus (EU) 2018/282, annettu 26 päivänä helmikuuta 2018, Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta

text:
               26.2.2018

               FI

               Euroopan unionin virallinen lehti

               LI 54/3

         NEUVOSTON TÄYTÄNTÖÖNPANOASETUS (EU) 2018/282,
   annettu 26 päivänä helmikuuta 2018,
   Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Syyrian tilanteen johdosta määrättävistä rajoittavista toimenpiteistä ja asetuksen (EU) N:o 442/2011 (1) kumoamisesta 18 päivänä tammikuuta 2012 annetun neuvoston asetuksen (EU) N:o 36/2012 ja erityisesti sen 32 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 18 päivänä tammikuuta 2012 asetuksen (EU) N:o 36/2012.

               (2)

               Syyrian tilanteen vakavuus ja viimeaikaiset ministerivaihdokset huomioon ottaen asetuksen (EU) N:o 36/2012 liitteessä II olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin sovelletaan rajoittavia toimenpiteitä, olisi lisättävä kaksi henkilöä. Lisäksi viiteen asetuksen (EU) N:o 36/2012 liitteessä II mainittuun henkilöön liittyvät tiedot olisi saatettava ajan tasalle.

               (3)

               Asetuksen (EU) N:o 36/2012 liite II olisi näin ollen muutettava tämän mukaisesti,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) N:o 36/2012 liite II tämän asetuksen liitteen mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä helmikuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 16, 19.1.2012, s. 1.

      LIITE

                  I

                  Lisätään asetuksen (EU) N:o 36/2012 liitteessä II olevassa A osassa (Henkilöt) olevaan luetteloon seuraavat merkinnät:

                              Nimi

                              Tunnistetiedot

                              Perusteet

                              Luetteloon merkitsemisen päivämäärä

                              ”258.

                              Mohamed Mazen Ali Yousef
                              ()

                              Syntymäaika: 17.5.1969.
                              Syntymäpaikka: Damaskoksen ympäristö

                              Teollisuusministeri. Nimitetty tammikuussa 2018.

                              26.2.2018

                              259.

                              Imad Abdullah Sara
                              ()

                              Syntymäaika: 1968.
                              Syntymäpaikka: Damaskos, Syyria

                              Viestintäministeri. Nimitetty tammikuussa 2018.

                              26.2.2018”

                  II

                  Korvataan asetuksen (EU) N:o 36/2012 liitteessä II olevassa A osassa (Henkilöt) olevan luettelon seuraavat merkinnät seuraavasti:

                              Nimi

                              Tunnistetiedot

                              Perusteet

                              Luetteloon merkitsemisen päivämäärä

                              ”56.

                           Ali (
                                 ) Abdullah (
                                 ) (alias Abdallah) Ayyub (
                                 ) (alias Ayyoub, Ayub, Ayoub, Ayob)

                              Syntymäaika: 1952.
                              Syntymäpaikka: Lattakia, Syyria

                              Puolustusministeri. Nimitetty tammikuussa 2018. Upseeri, jonka sotilasarvo on kenraali Syyrian armeijassa, palveluksessa toukokuun 2011 jälkeen. Entinen Syyrian asevoimien yleisesikunnan päällikkö. Henkilö, joka tukee Assadin hallintoa ja on vastuussa siviiliväestöön kohdistetuista tukahduttamistoimista ja väkivaltaisuuksista Syyriassa.

                              14.11.2011

                              57.

                           Fahd (
                                 ) (alias Fahid, Fahed) Jasim (
                                 ) (alias Jasem, Jassim, Jassem) al-Furayj (
                                 ) (alias Al-Freij)

                              Syntymäaika: 1.1.1950.
                              Syntymäpaikka: Hama, Syyria

                              Entinen puolustusministeri. Entisenä hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              14.11.2011

                              212.

                              Ammar Al-Sharif
                              (alias Amar Al-Sharif; Amar Al-Charif; Ammar Sharif; Ammar Charif; Ammar al Shareef; Ammar Sherif; Ammar Medhat Sherif)
                              ()

                              Syntymäaika: 26.6.1969.
                              Syntymäpaikka: Lattakia
                              Syyrian kansalainen
                              Syyrian passi:

                                          numero: 010312413;

                                          myöntämisnumero: 002–15-L093534;

                                          myöntämispäivä: 14.7.2015

                                          myöntämispaikka: Damascus-Centre;

                                          Voimassaolon päättymispäivä: 13.7.2021

                                    Kansallinen numero: 060–10276707

                              Merkittävä syyrialainen liikemies, joka toimii Syyriassa pankki-, vakuutus- sekä majoitus- ja ravitsemusaloilla. Syyrian Byblos-pankin perustajaosakas, Unlimited Hospitality Ltd.:n suurin osakkeenomistaja, Solidarity Alliance- ja Al-Aqueelah Takaful -vakuutusyhtiöiden hallituksen jäsen.

                              28.10.2016

                              221.

                              Mohammed (alias Mohamed, Muhammad, Mohammad) Ramez Tourjman (alias Tourjuman)
                              ()

                              Syntymäaika: 1966.
                              Syntymäpaikka: Damaskos, Syyria

                              Entinen viestintäministeri. Entisenä hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              14.11.2016

                              227.

                              Ahmad al-Hamu (alias al-Hamo)
                              ()

                              Syntymäaika: 1947.

                              Entinen teollisuusministeri. Entisenä hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              14.11.2016”


title: Neuvoston täytäntöönpanoasetus (EU) 2018/281, annettu 26 päivänä helmikuuta 2018, ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä annetun asetuksen (EU) 2016/1686 täytäntöönpanosta

text:
               26.2.2018

               FI

               Euroopan unionin virallinen lehti

               LI 54/1

         NEUVOSTON TÄYTÄNTÖÖNPANOASETUS (EU) 2018/281,
   annettu 26 päivänä helmikuuta 2018,
   ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä annetun asetuksen (EU) 2016/1686 täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä 20 päivänä syyskuuta 2016 annetun neuvoston asetuksen (EU) 2016/1686 (1) ja erityisesti sen 4 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 20 päivänä syyskuuta 2016 asetuksen (EU) 2016/1686.

               (2)

               Koska ISIL (Daesh) ja al-Qaida sekä niitä lähellä olevat luonnolliset henkilöt, oikeushenkilöt, yhteisöt tai elimet muodostavat edelleen uhan, yksi henkilö olisi lisättävä asetuksen (EU) 2016/1686 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä.

               (3)

               Asetuksen (EU) 2016/1686 liite I olisi näin ollen muutettava tämän mukaisesti,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) 2016/1686 liite I tämän asetuksen liitteen mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä helmikuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 255, 21.9.2016, s. 1.

      LIITE
      Lisätään asetuksen (EU) 2016/1686 liitteeseen I seuraava:

         ”A.   Henkilöt

                     1.

                     Fabien CLAIN (alias Omar); syntymäaika: 30. tammikuuta 1978; syntymäpaikka: Toulouse (Ranska); kansalaisuus: Ranska; passin numero: 06AP104665, myönnetty 16.1.2006 (voimassaolo päättynyt); kansallisen henkilökortin numero: 150161100206, myönnetty 8.1.2015 (voimassa 7.1.2030 saakka).”


title: Komission täytäntöönpanoasetus (EU) 2018/291, annettu 26 päivänä helmikuuta 2018, täytäntöönpanoasetuksen (EU) N:o 540/2011 muuttamisesta tehoaineen bifentriini hyväksymisedellytysten osalta (ETA:n kannalta merkityksellinen teksti. )

text:
               27.2.2018

               FI

               Euroopan unionin virallinen lehti

               L 55/30

         KOMISSION TÄYTÄNTÖÖNPANOASETUS (EU) 2018/291,
   annettu 26 päivänä helmikuuta 2018,
   täytäntöönpanoasetuksen (EU) N:o 540/2011 muuttamisesta tehoaineen bifentriini hyväksymisedellytysten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan toisen vaihtoehdon ja 78 artiklan 2 kohdan,
   sekä katsoo seuraavaa:

               (1)

               Bifentriini hyväksyttiin tehoaineena komission täytäntöönpanoasetuksella (EU) N:o 582/2012 (2) asetuksen (EY) N:o 1107/2009 mukaisesti. Mainitun täytäntöönpanoasetuksen mukaan hakijan, jonka pyynnöstä bifentriini hyväksyttiin, on toimitettava muun muassa vahvistavia lisätietoja toksisten aineiden jäämistä muiden kuin kohdelajina olevien niveljalkaisten osalta ja mahdollisuudesta näiden uudelleenlevittäytymiseen/uudelleenkolonisaatioon sekä seurantaohjelma, jonka avulla arvioidaan biokertyvyys- ja rikastumispotentiaalia vesi- ja maaympäristössä.

               (2)

               Hakija antoi heinäkuun 29 päivänä 2013 tiedot seurantaohjelmasta ja heinäkuun 31 päivänä 2015 tiedot sen tuloksista. Heinäkuun 29 päivänä 2014 hakija antoi lisätietoja muiden vahvistavia tietoja koskevien vaatimusten täyttämiseksi. Nämä kolme tiedoksiantoa tehtiin esittelijänä olevalle jäsenvaltiolle Ranskalle määräajassa.

               (3)

               Ranska arvioi hakijan toimittamat lisätiedot ja seurantaohjelman. Se toimitti arviointinsa arviointikertomusluonnoksen lisäyksenä muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, 17 päivänä joulukuuta 2014, kun on kyse lisätiedoista muiden vahvistavia tietoja koskevien vaatimusten täyttämiseksi, ja 3 päivänä marraskuuta 2015, kun on kyse seurantaohjelmasta.

               (4)

               Kyseisiä muita jäsenvaltioita, hakijaa ja elintarviketurvallisuusviranomaista kuultiin ja pyydettiin esittämään huomautuksia esittelijänä olevan jäsenvaltion arvioinnista. Elintarviketurvallisuusviranomainen julkaisi tekniset raportit, joissa esitettiin yhteenveto bifentriiniä koskevan kuulemisen tuloksista. Raportti, joka julkaistiin 26 päivänä maaliskuuta 2015 (3), koski lisätietoja muiden vahvistavia tietoja koskevien vaatimusten täyttämiseksi, ja raportti, joka julkaistiin 14 päivänä huhtikuuta 2016 (4), koski seurantaohjelmaa.

               (5)

               Jäsenvaltiot ja komissio tarkastelivat arviointikertomusluonnosta, lisäystä ja elintarviketurvallisuusviranomaisen teknisiä raportteja pysyvässä kasvi-, eläin-, elintarvike- ja rehukomiteassa, ja bifentriiniä koskeva komission tarkastelukertomus saatiin valmiiksi 26 päivänä tammikuuta 2018. Komissio pyysi hakijaa toimittamaan bifentriiniä käsittelevää tarkastelukertomusta koskevat huomautuksensa. Hakija toimitti huomautuksensa, ja ne on tutkittu huolellisesti.

               (6)

               Komissio katsoo, etteivät toimitetut tiedot ole riittäviä ja ettei niiden perusteella voida päätellä, että tiettyjen muiden kuin kohdelajina olevien niveljalkaisten riittävää uudelleenlevittäytymistä/uudelleenkolonisaatiota tapahtuu pelto-oloissa samalla kun muita mahdollisuuksia tällaisen riskin hallitsemiseksi ei voida toteuttaa realistisella tavalla. Lisäksi seurantaohjelmaan liittyy epävarmuutta siitä, ovatko sen tulokset riskinhallitsemistekniikoiden päällekkäisyyden vuoksi edustavia maatalouskäytäntöjen kannalta ja voidaanko niiden avulla arvioida riittävällä tavalla biokertyvyys- ja rikastumispotentiaalia vesi- ja maaympäristössä.

               (7)

               Jotta voidaan torjua korkea riski, joka on yksilöity muille kuin kohdelajina oleville niveljalkaisille, ja ottaa huomioon biokertyvyys- ja rikastumispotentiaali vesi- ja maaympäristössä, on aiheellista rajoittaa edelleen bifentriinin käyttöedellytyksiä ja sallia ainoastaan käyttötarkoitukset, joita sovelletaan pysyvän rakenteen kasvihuoneissa.

               (8)

               Täytäntöönpanoasetuksen (EU) N:o 540/2011 (5) liitettä olisi sen vuoksi muutettava.

               (9)

               Jäsenvaltioille olisi annettava riittävästi aikaa bifentriiniä sisältävien kasvinsuojeluaineiden lupien muuttamiseen tai peruuttamiseen.

               (10)

               Jos jäsenvaltiot myöntävät bifentriiniä sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan perusteella, kyseisen siirtymäajan olisi päätyttävä viimeistään 19 päivänä kesäkuuta 2019.

               (11)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 540/2011 muuttaminen
   Muutetaan täytäntöönpanoasetuksen (EU) N:o 540/2011 liite tämän asetuksen liitteen mukaisesti.
   2 artikla
   Siirtymätoimenpiteet
   Jäsenvaltioiden on asetuksen (EY) N:o 1107/2009 mukaisesti tarvittaessa muutettava tai peruutettava bifentriiniä tehoaineena sisältävien kasvinsuojeluaineiden voimassa olevat luvat viimeistään 19 päivänä kesäkuuta 2018.
   3 artikla
   Siirtymäaika
   Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 19 päivänä kesäkuuta 2019.
   4 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä helmikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 309, 24.11.2009, s. 1.

      (2)  Komission täytäntöönpanoasetus (EU) N:o 582/2012, annettu 2 päivänä heinäkuuta 2012, tehoaineen bifentriini hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 173, 3.7.2012, s. 3).

      (3)  EFSA (European Food Safety Authority), Technical report on the outcome of the consultation with Member States, the applicant and EFSA on the pesticide risk assessment of confirmatory data for bifenthrin. EFSA supporting publication 2015:EN-780. 23 sivua.

      (4)  EFSA (European Food Safety Authority), Technical report on the outcome of the consultation with Member States, the applicant and EFSA on the pesticide risk assessment of confirmatory data for bifenthrin. EFSA supporting publication 2016:EN-1019. 39 sivua.

      (5)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

      LIITE
      Korvataan täytäntöönpanoasetuksen (EU) N:o 540/2011 liitteessä olevassa B osassa rivillä 23, bifentriini, sarake ”Erityiset säännökset” seuraavasti:

         ”A OSA
         Lupa voidaan myöntää ainoastaan käyttöön hyönteisten torjunta-aineena pysyvän rakenteen kasvihuoneissa.
         B OSA
         Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöön panemiseksi on otettava huomioon pysyvässä kasvi-, eläin-, elintarvike- ja rehukomiteassa laaditun bifentriiniä koskevan tarkastelukertomuksen päätelmät ja erityisesti sen lisäykset I ja II.
         Kokonaisarvioinnissa jäsenvaltioiden on kiinnitettävä erityistä huomiota

                     a)

                     kasvihuoneista peräisin oleviin päästöihin, kuten kondensaatioveteen, valumisveteen, maaperään tai keinotekoiseen kasvualustaan, jotta voidaan torjua riskit vesieliöille ja muille organismeille, jotka eivät ole kohdeorganismeja;

                     b)

                     niiden pölyttävien mehiläisyhteiskuntien suojeluun, jotka on tarkoituksellisesti sijoitettu kasvihuoneeseen;

                     c)

                     käyttäjien ja työntekijöiden suojeluun ja varmistettava, että käyttöedellytyksiin kuuluu tarvittaessa asianmukaisten henkilönsuojainten käyttö.

               Lupaedellytyksiin on sisällyttävä riskinhallintatoimenpiteitä ja niissä on säädettävä kasvinsuojeluaineiden riittävistä merkinnöistä.”


title: Neuvoston täytäntöönpanoasetus (EU) 2018/286, annettu 26 päivänä helmikuuta 2018, Korean demokraattista kansantasavaltaa koskevista rajoittavista toimenpiteistä annetun asetuksen (EU) 2017/1509 täytäntöönpanosta

text:
               27.2.2018

               FI

               Euroopan unionin virallinen lehti

               L 55/15

         NEUVOSTON TÄYTÄNTÖÖNPANOASETUS (EU) 2018/286,
   annettu 26 päivänä helmikuuta 2018,
   Korean demokraattista kansantasavaltaa koskevista rajoittavista toimenpiteistä annetun asetuksen (EU) 2017/1509 täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Korean demokraattista kansantasavaltaa koskevista rajoittavista toimenpiteistä ja asetuksen (EY) N:o 329/2007 kumoamisesta 30 päivänä elokuuta 2017 annetun neuvoston asetuksen (EU) 2017/1509 (1) ja erityisesti sen 47 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 30 päivänä elokuuta 2017 asetuksen (EU) 2017/1509.

               (2)

               Asetuksen (EU) 2017/1509 liitteessä XIV luetellaan ne alukset, jotka on takavarikoitava, jos pakotekomitean suorittamassa nimeämisessä niin on määrätty. Siinä luetellaan myös ne alukset, joilta kielletään pääsy unionin alueella oleviin satamiin, jos pakotekomitean suorittamassa nimeämisessä niin on määrätty.

               (3)

               Neuvosto antoi 26 päivänä helmikuuta 2018 päätöksen (YUTP) 2018/293 (2), jossa pakotekomitean nimeämien alusten luettelon sisältävän neuvoston päätöksen (YUTP) 2016/849 (3) liitteen IV rakennetta muutetaan.

               (4)

               Asetuksen (EU) 2017/1509 liite XIV olisi näin ollen muutettava vastaavasti,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) 2017/1509 liite XIV tämän asetuksen liitteen mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä helmikuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 224, 31.8.2017, s. 1.

      (2)  Katso tämän virallisen lehden sivu 50

      (3)  Neuvoston päätös (YUTP) 2016/849, annettu 27 päivänä toukokuuta 2016, Korean demokraattista kansantasavaltaa koskevista rajoittavista toimenpiteistä ja päätöksen 2013/183/YUTP kumoamisesta (EUVL L 141, 28.5.2016, s. 79).

      LIITE
      Korvataan asetuksen (EU) 2017/1509 liite XIV seuraavasti:
      ”
            LIITE XIV
            34 artiklan 2 kohdassa ja 39 artiklan 1 kohdan g alakohdassa tarkoitetut alukset sekä pakotekomitean määräämät sovellettavat toimenpiteet

                        A.

                        Alukset, jotka on takavarikoitava

                        B.

                        Alukset, joilta kielletään pääsy satamiin

                                    1.

                                       Nimi: PETREL 8

                                    Lisätiedot
                                    IMO: 9562233. MMSI: 620233000

                                    2.

                                       Nimi: HAO FAN 6

                                    Lisätiedot
                                    IMO: 8628597. MMSI: 341985000

                                    3.

                                       Nimi: TONG SAN 2

                                    Lisätiedot
                                    IMO: 8937675. MMSI: 445539000

                                    4.

                                       Nimi: JIE SHUN

                                    Lisätiedot
                                    IMO: 8518780. MMSI: 514569000

                                    5.

                                       Nimi: BILLIONS NO. 18

                                    Lisätiedot
                                    IMO: 9191773

                                    6.

                                       Nimi: UL JI BONG 6

                                    Lisätiedot
                                    IMO: 9114556

                                    7.

                                       Nimi: RUNG RA 2

                                    Lisätiedot
                                    IMO: 9020534

                                    8.

                                       Nimi: RYE SONG GANG 1

                                    Lisätiedot
                                    IMO: 7389704

                  ”.


title: Komission täytäntöönpanoasetus (EU) 2018/288, annettu 19 päivänä helmikuuta 2018, maataloustukirahaston menoihin käytettävissä olevan nettomäärän vahvistamisesta annetun täytäntöönpanoasetuksen (EU) N:o 367/2014 muuttamisesta

text:
               27.2.2018

               FI

               Euroopan unionin virallinen lehti

               L 55/18

         KOMISSION TÄYTÄNTÖÖNPANOASETUS (EU) 2018/288,
   annettu 19 päivänä helmikuuta 2018,
   maataloustukirahaston menoihin käytettävissä olevan nettomäärän vahvistamisesta annetun täytäntöönpanoasetuksen (EU) N:o 367/2014 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 16 artiklan 2 kohdan,
   sekä katsoo seuraavaa:

               (1)

               Komission täytäntöönpanoasetuksessa (EU) N:o 367/2014 (2) vahvistetaan Euroopan maatalouden tukirahaston (maataloustukirahaston) menoihin käytettävissä oleva nettomäärä sekä Euroopan maaseudun kehittämisen maatalousrahaston (maaseuturahaston) neuvoston asetuksen (EY) N:o 73/2009 (3) 10 c artiklan 2 kohdan sekä 136, 136 a ja 136 b artiklan ja Euroopan parlamentin ja neuvoston asetuksen (EU) N:o 1307/2013 (4) 7 artiklan 2 kohdan, 14 artiklan ja 66 artiklan 1 kohdan nojalla varainhoitovuosiksi 2014–2020 käytettävissä olevat määrät.

               (2)

               Asetuksen (EU) N:o 1307/2013 14 artiklan 1 kohdan neljännen alakohdan mukaisesti Ranska, Liettua ja Alankomaat ilmoittivat komissiolle 1 päivään elokuuta 2017 mennessä päätöksestään tarkistaa kalenterivuosien 2018 ja 2019 osalta aiempaa päätöstään siirtää tietty prosenttiosuus suorien tukien vuotuisista kansallisista enimmäismääristään maaseuturahastosta rahoitettaviin maaseudun kehittämisohjelmiin, kuten Euroopan parlamentin ja neuvoston asetuksessa (EU) N:o 1305/2013 (5) täsmennetään. Asianomaisia kansallisia enimmäismääriä mukautettiin komission delegoidulla asetuksella (EU) 2018/162 (6).

               (3)

               Neuvoston asetuksen (EU, Euratom) N:o 1311/2013 (7) 3 artiklan 1 kohdan mukaisesti kyseisen asetuksen liitteessä I esitettyä monivuotisen rahoituskehyksen markkinoihin liittyvien menojen ja suorien tukien alaenimmäismäärää on mukautettava kyseisen asetuksen 6 artiklan 1 kohdassa säädetyn teknisen mukautuksen nojalla maaseuturahaston ja suorien tukien välisten siirtojen jälkeen.

               (4)

               Kyseisten muutosten vuoksi on tarpeen mukauttaa täytäntöönpanoasetuksessa (EU) N:o 367/2014 vahvistettua maataloustukirahaston menoihin käytettävissä olevaa nettomäärää. Selvyyden vuoksi maaseuturahaston käytettäväksi asetettavat määrät olisi myös julkaistava.

               (5)

               Sen vuoksi täytäntöönpanoasetusta (EU) N:o 367/2014 olisi muutettava,

         ON HYVÄKSYNYT TÄMÄN ASETUKSEN:
   1 artikla
   Korvataan täytäntöönpanoasetuksen (EU) N:o 367/2014 liite tämän asetuksen liitteellä.
   2 artikla
   Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä helmikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 549.

      (2)  Komission täytäntöönpanoasetus (EU) N:o 367/2014, annettu 10 päivänä huhtikuuta 2014, maataloustukirahaston menoihin käytettävissä olevan nettomäärän vahvistamisesta (EUVL L 108, 11.4.2014, s. 13).

      (3)  Neuvoston asetus (EY) N:o 73/2009, annettu 19 päivänä tammikuuta 2009, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta (EUVL L 30, 31.1.2009, s. 16).

      (4)  Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).

      (5)  Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).

      (6)  Komission delegoitu asetus (EU) 2018/162, annettu 23 päivänä marraskuuta 2017, Euroopan parlamentin ja neuvoston asetuksen (EU) N:o 1305/2013 liitteen I sekä Euroopan parlamentin ja neuvoston asetuksen (EU) N:o 1307/2013 liitteiden II ja III muuttamisesta (EUVL L 30, 2.2.2018, s. 6).

      (7)  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).

      LIITE
      ”
            LIITE

                        (miljoonaa euroa käypinä hintoina)

                        Varainhoitovuosi

                        Maaseuturahaston käyttöön asetettavat määrät

                        Maaseuturahastosta siirretyt määrät

                        Maataloustukirahaston menoihin käytettävissä oleva nettomäärä

                        Asetuksen (EY) N:o 73/2009 10 b artikla

                        Asetuksen (EY) N:o 73/2009 136 artikla

                        Asetuksen (EY) N:o 73/2009 136 b artikla

                        Asetuksen (EU) N:o 1307/2013 66 artikla

                        Asetuksen (EY) N:o 73/2009 136 a artiklan 1 kohta ja asetuksen (EU) N:o 1307/2013 14 artiklan 1 kohta

                        Asetuksen (EU) N:o 1307/2013 7 artiklan 2 kohta

                        Asetuksen (EY) N:o 73/2009 136 a artiklan 2 kohta ja asetuksen (EU) N:o 1307/2013 14 artiklan 2 kohta

                        2014

                        296,300

                        51,600

                        4,000

                        43 778,100

                        2015

                        51,600

                        4,000

                        621,999

                        499,384

                        44 189,785

                        2016

                        4,000

                        1 138,146

                        108,659

                        573,047

                        43 950,242

                        2017

                        4,000

                        1 174,732

                        111,026

                        572,440

                        44 145,682

                        2018

                        4,000

                        1 184,257

                        110,213

                        571,820

                        44 162,350

                        2019

                        4,000

                        1 491,459

                        111,358

                        571,158

                        43 880,341

                        2020

                        4,000

                        1 507,843

                        112,041

                        570,356

                        43 887,472

                  ”


title: Komission täytäntöönpanoasetus (EU) 2018/292, annettu 26 päivänä helmikuuta 2018, tietojenvaihdossa ja avunannossa toimivaltaisten viranomaisten välillä käytettäviä menettelyjä ja lomakkeita koskevista markkinoiden väärinkäytöstä annetun Euroopan parlamentin ja neuvoston asetuksen (EU) N:o 596/2014 mukaisista teknisistä täytäntöönpanostandardeista (ETA:n kannalta merkityksellinen teksti. )

text:
                  27.2.2018

                  FI

                  Euroopan unionin virallinen lehti

                  L 55/34

            KOMISSION TÄYTÄNTÖÖNPANOASETUS (EU) 2018/292,
      annettu 26 päivänä helmikuuta 2018,
      tietojenvaihdossa ja avunannossa toimivaltaisten viranomaisten välillä käytettäviä menettelyjä ja lomakkeita koskevista markkinoiden väärinkäytöstä annetun Euroopan parlamentin ja neuvoston asetuksen (EU) N:o 596/2014 mukaisista teknisistä täytäntöönpanostandardeista
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 25 artiklan 9 kohdan,
      sekä katsoo seuraavaa:

                  (1)

                  Jotta voidaan varmistaa, että asetuksen (EU) N:o 596/2014 mukaisesti toimivaltaisiksi viranomaisiksi nimetyt viranomaiset pystyvät tekemään yhteistyötä ja vaihtamaan tietoja tehokkaasti ja oikea-aikaisesti sekä antamaan toisilleen täyden keskinäisen avun kyseisen asetuksen soveltamiseksi, on aiheellista vahvistaa yhteiset menettelyt ja lomakkeet, joita toimivaltaiset viranomaiset käyttävät tietojenvaihdossa ja avunannossa, avunantopyyntöjen, vastaanottokuittausten ja avunantopyyntöihin annettavien vastausten toimittaminen mukaan luettuna.

                  (2)

                  Kirjallisten tietojen vaihtamisen olisi tarkoitus auttaa toimivaltaista viranomaista hoitamaan tehtävänsä. Suullista viestintää voidaan tarvittaessa käyttää, myös ennen kuin kirjallista pyyntöä on lähetetty, kun halutaan ilmoittaa tulevasta avunantopyynnöstä tai keskustella mahdollisista ongelmakohdista, jotka voivat estää avun antamisen. Kiireellisissä tapauksissa olisi sallittava avun pyytäminen myös suullisesti, jos kiireellisyys ei johdu apua pyytävän osapuolen viivästyneestä toiminnasta.

                  (3)

                  Asetuksen (EU) N:o 596/2014 mukaan toimivaltaisten viranomaisten on vaihdettava tietoja ja annettava apua toisilleen. Lausunnon hankkiminen tai paikalla tehtävän tarkastuksen tai tutkimuksen tekeminen pitäisi kuitenkin mahdollisuuksien mukaan sisällyttää avunantopyyntöihin ainoastaan tapauksissa, joissa yksinkertainen tietojenvaihtopyyntö ei riitä. Toimivaltaisen viranomaisen odotetaan toteuttavan omalla oikeudenkäyttöalueellaan kaikki käytännössä mahdolliset toimet ennen avunantopyynnön toimittamista toisen jäsenvaltion toimivaltaiselle viranomaiselle. On kuitenkin todettava, ettei ehkä voida kohtuudella odottaa, että viranomainen olisi käyttänyt kaikki tutkintamenetelmät ennen pyynnön esittämistä.

                  (4)

                  Asetuksen (EU) N:o 596/2014 mukaista apua olisi toimitettava oma-aloitteisesti myös vapaaehtoiselta pohjalta, jos jäsenvaltion toimivaltainen viranomainen katsoo, että sen hallussa olevista tiedoista saattaisi olla hyötyä toiselle toimivaltaiselle viranomaiselle.

                  (5)

                  Asetuksen (EU) N:o 596/2014 mukaisessa avunantopyynnössä olisi annettava riittävästi tietoa pyynnön kohteesta, myös pyynnön syy ja sen konteksti, jotta pyynnön vastaanottava viranomainen voi käsitellä pyynnön tehokkaasti ja nopeasti. Jos pyydetyt tiedot ovat tarpeen viranomaisen tehtävien hoitamisessa, epäilystä aiheuttavien tietojen ilmoittamisen ei pitäisi olla edellytys sille, että pyynnön esittävä viranomainen saa apua.

                  (6)

                  Sen lisäksi, että avun pyytämiseen ja avunantopyyntöihin vastaamiseen käytetään lomakkeita, yhteistyömenettelyillä olisi mahdollistettava pyynnön esittävän ja sen vastaanottavan viranomaisen välinen viestintä, neuvottelu ja vuorovaikutus ja helpotettava niitä koko prosessin ajan, jotta varmistetaan tiedon- tai avunantopyynnön tehokas käsittely. Toimivaltaisten viranomaisten olisi myös voitava menettelyjen avulla antaa toisilleen palautetta saatujen tietojen tai avun hyödyllisyydestä, sen asian käsittelyn lopputuloksesta, johon apua on pyydetty, ja mahdollisista ongelmista tällaisen tiedon tai avun antamisessa.

                  (7)

                  Tietojenvaihtoa ja avunantoa koskevissa menettelyissä ja lomakkeissa olisi varmistettava vaihdettujen tai lähetettyjen tietojen luottamuksellisuus ja henkilöiden suoja henkilötietojen käsittelyssä ja niiden vapaassa liikkuvuudessa.

                  (8)

                  Tämä asetus perustuu teknisten täytäntöönpanostandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.

                  (9)

                  EAMV ei järjestänyt avointa julkista kuulemista siitä teknisten täytäntöönpanostandardien luonnoksesta, johon tämä asetus perustuu, eikä se myöskään analysoinut toimivaltaisten viranomaisten käyttöön tarkoitettujen menettelyjen ja lomakkeiden käyttöön ottamisesta mahdollisesti aiheutuvia kustannuksia ja hyötyjä. Se olisi ollut suhteetonta kyseisten standardien laajuuteen ja vaikutuksiin nähden, koska standardit on kohdennettu ainoastaan jäsenvaltioiden toimivaltaisille viranomaisille eikä markkinoiden toimijoille.

                  (10)

                  EAMV on pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklan nojalla perustetulta arvopaperimarkkina-alan osallisryhmältä.

                  (11)

                  Rahoitusmarkkinoiden sujuvan toiminnan varmistamiseksi ja ottaen huomioon, että asetusta (EU) N:o 596/2014 on jo alettu soveltaa, on tarpeen, että tämä asetus tulee voimaan ja sitä aletaan soveltaa välittömästi,

            ON HYVÄKSYNYT TÄMÄN ASETUKSEN:
      1 artikla
      Määritelmä
      Tässä asetuksessa ’turvallisilla sähköisillä välineillä’ tarkoitetaan tietojen käsittelyyn (myös digitaaliseen pakkaamiseen), tallentamiseen ja lähettämiseen käytettäviä sähköisiä laitteita, joissa hyödynnetään kaapeleita, radioaaltoja, optisia teknologioita tai muita elektromagneettisia keinoja ja joiden avulla varmistetaan, että tietojen täydellisyys, eheys ja luottamuksellisuus säilytetään niiden lähettämisen aikana.
      2 artikla
      Yhteysviranomaiset
      1.   Toimivaltaisten viranomaisten on nimettävä yhteysviranomaiset tämän asetuksen soveltamiseksi.
      2.   Toimivaltaisten viranomaisten on toimitettava yhteysviranomaisten yhteystiedot EAMV:lle 30 päivän kuluessa tämän asetuksen voimaantulosta. Niiden on tarvittaessa toimitettava EAMV:lle ajantasaistetut tiedot.
      3.   EAMV ylläpitää toimivaltaisten viranomaisten käyttöön luetteloa toimivaltaisten viranomaisten 1 kohdan nojalla nimeämistä yhteysviranomaisista ja ajantasaistaa luettelon tarvittaessa.
      3 artikla
      Avunantopyyntö
      1.   Pyynnön esittävän viranomaisen on laadittava avunantopyyntö kirjallisesti ja lähetettävä se postitse, faksitse tai turvallisilla sähköisillä välineillä. Sen on osoitettava pyyntö vastaanottavan viranomaisen 2 artiklan nojalla nimeämälle yhteysviranomaiselle.
      2.   Pyytäessään apua toimivaltaisen viranomaisen on käytettävä liitteessä I olevaa lomaketta ja

                  a)

                  esitettävä yksityiskohtaisesti, mitä tietoja pyynnön esittävä viranomainen pyynnön vastaanottavalta viranomaiselta pyytää;

                  b)

                  ilmoitettava tarvittaessa luottamuksellisuuden kannalta ongelmalliset kohdat mahdollisesti saatavissa tiedoissa.

            3.   Pyynnön esittävä viranomainen voi liittää pyyntöön minkä tahansa sellaisen asiakirjan tai pyyntöä tukevan aineiston, jota se katsoo tarvittavan pyynnön tueksi.
      4.   Kiireellisissä tapauksissa pyynnön esittävä viranomainen saa esittää avunantopyynnön suullisesti. Jollei vastaanottavan viranomaisen kanssa toisin sovita, suullinen pyyntö vahvistetaan myöhemmin kirjallisesti ilman aiheetonta viivytystä käyttämällä 1 kohdassa mainittuja välineitä.
      4 artikla
      Vastaanottotodistus
      Pyynnön vastaanottavan viranomaisen on kymmenen päivän kuluessa kirjallisen avunantopyynnön vastaanottamisesta lähetettävä 2 artiklan nojalla nimetylle yhteysviranomaiselle vastaanottotodistus postitse, faksitse tai turvallisilla sähköisillä välineillä, jollei pyynnössä muuta esitetä. Vastaanottotodistus on laadittava käyttämällä liitteessä II olevaa lomaketta, ja siihen on mahdollisuuksien mukaan sisällytettävä tieto arvioidusta vastauspäivämäärästä.
      5 artikla
      Avunantopyyntöön vastaaminen
      1.   Pyynnön vastaanottavan viranomaisen on vastattava avunantopyyntöön kirjallisesti ja lähetettävä vastaus postitse, faksitse tai turvallisilla sähköisillä välineillä. Vastaus osoitetaan 2 artiklan nojalla nimetylle yhteysviranomaiselle, jollei pyynnössä muuta esitetä.
      2.   Pyynnön vastaanottavan viranomaisen on vastattava avunantopyyntöön käyttämällä liitteessä III olevaa lomaketta ja

                  a)

                  pyydettävä mahdollisimman pian lisäselvennyksiä missä tahansa muodossa, jos sen mielestä on epäselvää, mitä tietoja tarkkaan ottaen pyydetään;

                  b)

                  toteutettava sen toimivallassa olevat toimet pyydetyn avun antamiseksi;

                  c)

                  annettava pyydettyä apua viipymättä ja tavalla, jolla varmistetaan, että kaikki tarvittavat sääntelytoimet suoritetaan nopeasti ja tehokkaasti ottaen huomioon pyynnön monimutkaisuus ja kolmansien osapuolten tai toisen toimivaltaisen viranomaisen tarvittava osallistuminen.

            3.   Jos pyynnön vastaanottava viranomainen kieltäytyy kokonaan tai osittain toimimasta avunantopyynnön perusteella, sen on ilmoitettava siitä pyynnön esittävälle viranomaiselle mahdollisimman pian suullisesti tai kirjallisesti. Lisäksi pyynnön vastaanottavan viranomaisen on toimitettava 1 kohdan mukaisesti kirjallinen vastaus, jossa ilmoitetaan, mihin asetuksen (EU) N:o 596/2014 25 artiklan 2 kohdan mukaiseen poikkeukseen viranomainen perustaa kieltäytymisensä.
      6 artikla
      Menettelyt avunantopyynnön lähettämistä ja käsittelyä varten
      1.   Pyynnön esittävän viranomaisen ja pyynnön vastaanottavan viranomaisen on välitettävä avunantopyyntöön ja sen vastaukseen liittyvät viestit käyttämällä nopeinta ja tehokkainta mahdollista välinettä ja ottamalla asianmukaisesti huomioon näkökohdat, jotka koskevat luottamuksellisuutta, kirjeenvaihtoon kuluvaa aikaa, toimitettavan aineiston laajuutta ja sitä, kuinka helppo pyynnön esittävän viranomaisen on saada tiedot. Pyynnön esittävän viranomaisen on vastattava nopeasti varsinkin pyynnön vastaanottavan viranomaisen esittämiin selvennyspyyntöihin.
      2.   Jos pyynnön vastaanottava viranomainen tulee tietoiseksi seikoista, jotka voivat johtaa siihen, että arvioitu vastausaika ylittyy yli kymmenellä työpäivällä, sen on ilmoitettava siitä pyynnön esittävälle viranomaiselle viipymättä.
      3.   Pyynnön vastaanottavan viranomaisen on tarvittaessa annettava pyynnön esittäneelle viranomaiselle säännöllistä palautetta vireillä olevan pyynnön käsittelyn edistymisestä, myös tarkistetut arviot tavoittelemastaan vastauspäivästä.
      4.   Jos pyynnön esittävä viranomainen on luokitellut pyynnön kiireelliseksi, toimivaltaisten viranomaisten on neuvoteltava keskenään siitä, kuinka usein pyynnön vastaanottavan viranomaisen on toimitettava pyynnön esittävälle viranomaiselle ajantasaistuksia.
      5.   Pyynnön vastaanottavan ja pyynnön esittävän viranomaisen on toimittava yhteistyössä ratkaistakseen kaikki pyynnön toteuttamisen yhteydessä esiin nousevat ongelmat.
      7 artikla
      Menettely lausunnon hankkimispyyntöjä varten
      1.   Jos pyynnön esittävä viranomainen sisällyttää pyyntöönsä tutkimukseen tai tarkastukseen liittyvän lausunnon hankkimisen, pyynnön vastaanottavan viranomaisen ja pyynnön esittävän viranomaisen on voimassa olevien oikeudellisten rajoitusten tai esteiden ja menettelyllisissä vaatimuksissa olevien erojen asettamissa rajoissa arvioitava ja otettava huomioon seuraavat seikat:

                  a)

                  niiden henkilöiden oikeudet, joilta lausunnot hankitaan, tarvittaessa myös seikat, jotka liittyvät itsekriminointiin;

                  b)

                  pyynnön esittävän viranomaisen henkilöstön jäsenten osallistumisen luonne (tarkkailijoina tai aktiivisina osallistujina);

                  c)

                  pyynnön vastaanottavan viranomaisen ja pyynnön esittävän viranomaisen henkilöstön asema lausunnon hankkimisessa;

                  d)

                  onko henkilöllä, jolta lausunto hankitaan, oikeus käyttää apunaan oikeudellista edustajaa, ja jos on, mikä on edustajan avun laajuus lausunnon hankkimisen yhteydessä, myös siltä osin kuin on kyse lausunnon tallentamisesta tai sitä koskevasta raportoinnista;

                  e)

                  onko lausunto hankittava vapaaehtoisuuden pohjalta vai pakolla, jos tällaista erottelua käytetään;

                  f)

                  onko henkilö, jolta lausunto on määrä hankkia, niiden tietojen perusteella, jotka ovat pyynnön esittämisajankohtana saatavilla, todistaja vai epäilty, jos tällaista erottelua käytetään;

                  g)

                  voitaisiinko niiden tietojen perusteella, jotka ovat pyynnön esittämisajankohtana saatavilla, lausuntoa käyttää tai onko sitä tarkoitus käyttää rikosoikeudellisessa menettelyssä;

                  h)

                  lausunnon hyväksyttävyys pyynnön esittävän viranomaisen oikeudenkäyttöalueella;

                  i)

                  lausunnon tallentaminen ja siihen sovellettavat menettelyt, kuten onko kyseessä samaan aikaan tehtävä tallennus vai tiivistetty kirjallinen pöytäkirja taikka äänite tai audiovisuaalinen tallenne;

                  j)

                  menettelyt, joilla lausunnon antava henkilö todistaa lausunnon oikeaksi tai vahvistaa antaneensa sen, ja tapahtuuko tämä lausunnon antamisen jälkeen; ja

                  k)

                  menettely, jolla pyynnön vastaanottava viranomainen lähettää lausunnon pyynnön esittävälle viranomaiselle, esitysmuoto ja määräaika mukaan luettuina.

            2.   Pyynnön vastaanottavan viranomaisen ja pyynnön esittävän viranomaisen on varmistettava, että käytössä on järjestelyt, joiden avulla niiden henkilöstö voi toimia tehokkaasti, kuten järjestelyt, joiden avulla niiden henkilöstö voi sopia mahdollisesti tarvittavista lisätiedoista, joita voivat olla muun muassa seuraavat:

                  a)

                  aikataulun suunnittelu;

                  b)

                  luettelo kysymyksistä, jotka on tarkoitus esittää henkilölle, jolta lausunto hankitaan;

                  c)

                  matkustusjärjestelyt, joihin kuuluu sen varmistaminen, että pyynnön vastaanottava viranomainen ja pyynnön esittävä viranomainen voivat kokoontua keskustelemaan asiasta ennen lausunnon hankkimista; ja

                  d)

                  kielijärjestelyt.

            8 artikla
      Menettely tutkimusta tai paikalla tehtävää tarkastusta koskevia pyyntöjä varten
      1.   Jos asetuksen (EU) N:o 596/2014 25 artiklan 6 kohdan nojalla pyydetään suorittamaan tutkimus tai paikalla tehtävä tarkastus, pyynnön esittävä ja sen vastaanottava viranomainen neuvottelevat keskenään parhaasta tavasta toteuttaa avunantopyyntö ottaen huomioon asetuksen (EU) No 596/2014 25 artiklan 6 kohdan kolmannen alakohdan a–e alakohdan, myös siitä, olisiko yhteisen tutkimuksen tai yhteisen paikalla tehtävän tarkastuksen tekemisestä hyötyä.
      2.   Pyynnön vastaanottavan viranomaisen on pidettävä pyynnön esittävä viranomainen ajan tasalla tutkimuksen tai paikalla tehtävän tarkastuksen edistymisestä ja lähetettävä sen tulokset pyynnön esittävälle viranomaiselle mahdollisimman pian.
      3.   Päättäessään yhteisen tutkimuksen tai yhteisen paikalla tehtävän tarkastuksen käynnistämisestä pyynnön esittävän ja sen vastaanottavan viranomaisen on otettava huomioon ainakin seuraavat seikat:

                  a)

                  pyynnön esittävältä viranomaiselta saadun avunantopyynnön sisältö, myös kaikki seikat, jotka viittaavat siihen, että tutkimus tai paikalla tehtävä tarkastus olisi asianmukaista suorittaa yhdessä;

                  b)

                  suorittavatko ne erikseen omia tutkimuksiaan asiassa, jolla on valtioiden rajat ylittäviä vaikutuksia, ja soveltuisiko asia paremmin hoidettavaksi yhteistyöllä;

                  c)

                  kummankin oikeudenkäyttöalueen oikeudellinen kehys ja sääntelykehys, jotta varmistetaan, että molemmilla viranomaisilla on hyvä käsitys esteistä ja oikeudellisista rajoituksista, joita saattaa liittyä yhteisen tutkimuksen tai yhteisen paikalla tehtävän tarkastuksen suorittamiseen, sekä mahdollisiin jatkomenettelyihin, kaksoisrangaistavuuden kieltoa koskevaan periaatteeseen liittyvät kysymykset mukaan luettuina;

                  d)

                  tutkimuksen ja paikalla tehtävän tarkastuksen edellyttämä hallinto ja johto;

                  e)

                  kuinka todennäköistä viranomaisten on päästä sopimuksen tosiasioiden selvittämisestä;

                  f)

                  resurssien kohdentaminen ja henkilöstön nimeäminen tutkimuksen tai paikan päällä tehtävien tarkastusten suorittamiseen;

                  g)

                  mahdollisuus laatia yhteinen toimintasuunnitelma ja kunkin viranomaisen työn aikataulu;

                  h)

                  niiden toimien määrittäminen, jotka kunkin viranomaisen on toteutettava yhdessä tai erikseen;

                  i)

                  kerättyjen tietojen keskinäinen vaihto ja yksittäisistä toimista saatujen tulosten raportointi; ja

                  j)

                  muut tapauskohtaiset seikat.

            4.   Jos pyynnön esittävä viranomainen ja pyynnön vastaanottava viranomainen päättävät suorittaa yhteisen tutkimuksen tai yhteisen paikalla tehtävän tarkastuksen, niiden on

                  a)

                  sovittava menettelyistä tutkimuksen tai tarkastuksen toteuttamiseksi ja saattamiseksi päätökseen;

                  b)

                  käytävä jatkuvaa vuoropuhelua koordinoidakseen tietojen keruuta ja tosiasioiden selvittämistä;

                  c)

                  tehtävä tiivistä keskinäistä yhteistyötä suorittaessaan yhteistä tutkimusta tai yhteistä paikalla tehtävää tarkastusta;

                  d)

                  annettava vastavuoroista apua myöhemmissä täytäntöönpanomenettelyissä siltä osin kuin se on oikeudellisesti sallittua; myös koordinoitava mahdollisia (hallinnollisia ja siviili- tai rikosoikeudellisia) menettelyjä tai muita täytäntöönpanotoimia, jotka liittyvät yhteisen tutkimuksen tai paikalla tehtävän tarkastuksen tuloksiin, tai tarvittaessa mahdollisuuksia sovintoratkaisuun.

                  e)

                  määritettävä ne oikeudelliset säännökset, joilla säännellään tutkimuksen tai paikalla tehtävän tarkastuksen kohdetta;

                  f)

                  tarvittaessa harkittava ainakin seuraavia seikkoja:

                              1)

                              yhteistä toimintasuunnitelmaa, jossa määritetään muun muassa toteutettavien toimien aineellinen sisältö, luonne ja ajoitus sekä työn tulosten esittämistä koskevat välivaiheet ja vastuunjako ottaen huomioon kunkin viranomaisen omat painopisteet;

                              2)

                              mahdollisten lainsäädännöllisten rajoitusten tai esteiden ja mahdollisten menettelyerojen määrittämistä ja arviointia tutkinta- tai täytäntöönpanotoimissa tai muissa menettelyissä, tutkimuksen kohteena olevien henkilöiden oikeudet mukaan luettuina;

                              3)

                              tutkinta- sekä täytäntöönpanomenettelyyn mahdollisesti vaikuttavan asianajosalaisuuden määrittämistä ja arviointia, itsekriminointi mukaan luettuna;

                              4)

                              julkisuus- ja tiedotusstrategiaa; ja

                              5)

                              vaihdettujen tietojen käyttötarkoitusta.

            9 artikla
      Avunantomenettelyt taloudellisten seuraamusten perimisessä
      1.   Jos asetuksen (EU) No 596/2014 25 artiklan 6 kohdan nojalla tehty avunantopyyntö koskee taloudellisten seuraamusten perimistä, pyynnön esittävän ja sen vastaanottavan viranomaisen on neuvoteltava keskenään parhaasta tavasta toteuttaa pyyntö. Viranomaisten on otettava huomioon pyynnön esittävän viranomaisen omalla oikeudenkäyttöalueellaan jo toteuttamat toimet ja pyynnön vastaanottavan viranomaisen kansallinen kehys, joka koskee seuraamusten perimistä.
      2.   Pyynnön vastaanottavan viranomaisen on annettava apua tai annettava käyttöön mahdolliset tiedot, joita on tämän artiklan soveltamiseksi pyydetty, asiaankuuluvan kansallisen lain mukaisesti. Jos pyynnön vastaanottavan viranomaisen jäsenvaltion toinen viranomainen tai muu asiaankuuluva elin voi antaa pyydetyn avun tai sillä on ehkä hallussaan pyydetyt tiedot, pyynnön vastaanottavan viranomaisen on tarjouduttava antamaan pyynnön esittävälle viranomaiselle tarvittavat tiedot, jotta pyynnön esittävä viranomainen ja muu viranomainen tai elin voivat olla suoraan yhteydessä keskenään kansallisen lain mukaisesti.
      10 artikla
      Oma-aloitteinen tietojenvaihto
      1.   Jos toimivaltaisella viranomaisella on tietoja, joista se uskoo olevan apua toiselle toimivaltaiselle viranomaiselle tämän tehtävien hoitamisessa asetuksen (EU) N:o 596/2014 mukaisesti, sen on tietojen oma-aloitteista lähettämistä koskevien asetuksen (EU) N:o 596/2014 16 artiklan 4 kohdan ja 25 artiklan 5 kohdan mukaisesti lähetettävä tällaiset tiedot postitse, faksitse tai turvallisella sähköisellä välineellä 2 artiklan nojalla nimetylle toisen toimivaltaisen viranomaisen yhteysviranomaiselle.
      2.   Jos tiedot lähettävä toimivaltainen viranomainen katsoo, että tiedot olisi lähetettävä kiireellisesti, se voi antaa tiedot toiselle viranomaiselle suullisesti edellyttäen, että tiedot lähetetään sen jälkeen kirjallisesti viipymättä.
      3.   Toimivaltaisen viranomaisen, joka lähettää tietoja oma-aloitteisesti, on käytettävä liitteessä IV olevaa lomaketta ja mainittava erityisesti seikat, jotka liittyvät tietojen luottamuksellisuuteen.
      11 artikla
      Rajoitukset ja tietojen sallitut käyttötarkoitukset
      1.   Pyynnön esittävän ja sen vastaanottavan viranomaisen on sisällytettävä jokaiseen avunantopyyntöön, avunantopyyntöön annettuun vastaukseen tai oma-aloitteiseen tietolähetykseen asianmukainen salassapitovaroitus, kuten liitteissä olevissa lomakkeissa esitetään.
      2.   Jos pyynnön vastaanottavan viranomaisen on voidakseen täyttää pyynnön julkistettava tieto siitä, että toinen viranomainen on esittänyt pyynnön, vastaanottava viranomainen julkistaa tiedon vasta sen jälkeen, kun pyynnön esittävän viranomaisen kanssa on keskusteltu tarpeellisen julkistamisen luonteesta ja laajuudesta ja tämän suostumus julkistamiseen on saatu. Jos pyynnön esittävä viranomainen ei suostu pyynnön julkistamiseen, pyynnön vastaanottava viranomainen ei toimi pyynnön perusteella, ja pyynnön esittävä viranomainen voi peruuttaa pyynnön tai lykätä sitä siksi aikaa, kunnes se pystyy antamaan julkistamiselle suostumuksensa.
      3.   Tämän asetuksen 10 artiklan mukaisesti annettuja tietoja saa käyttää yksinomaan asetuksen (EU) N:o 596/2014 noudattamisen tai täytäntöönpanon varmistamiseksi, mihin sisältyy muun muassa mutta ei yksinomaan kyseisen asetuksen säännösten rikkomisesta johtuvien rikosoikeudellisten, hallinnollisten, siviilioikeudellisten tai kurinpidollisten menettelyjen aloittaminen tai toteuttaminen tai niissä avustaminen.
      12 artikla
      Voimaantulo ja soveltaminen
      Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 26 päivänä helmikuuta 2018.

               Komission puolesta

               Puheenjohtaja

            Jean-Claude JUNCKER

         (1)  EUVL L 173, 12.6.2014, s. 1.

         (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

         LIITE I
         Teksti kuva

            Lomake avun pyytämistä varten
            Avunantopyyntö
            Viitenumero:
            Päiväys:
            Liitteet: [Ilmoitetaan liitteenä olevien asiakirjojen / pyyntöä tukevien asiakirjojen lukumäärä.]
            Yleiset tiedot
            LÄHETTÄJÄ:
            Jäsenvaltio:
            Pyynnön esittävä viranomainen:
            Virallinen osoite:
            [Lisätään komission täytäntöönpanoasetuksen (EU) 2018/292 2 artiklan nojalla nimetyn yhteysviranomaisen tai tätä pyyntöä käsittelemään jäljempänä nimetyn henkilön yhteystiedot.]
            Nimi:
            Puhelin:
            Sähköposti:
            VASTAANOTTAJA:
            Jäsenvaltio:
            Pyynnön vastaanottava viranomainen:
            Virallinen osoite:
            [Lisätään komission täytäntöönpanoasetuksen (EU) 2018/292 2 artiklan nojalla nimetyn yhteysviranomaisen yhteystiedot.]
            Nimi:
            Puhelin:
            Sähköposti:
            Hyvä [lisätään asianomaisen nimi]
            Pyydämme komission täytäntöönpanoasetuksen (EU) 2018/292 3 artiklan mukaisesti apuanne jäljempänä tarkemmin kuvattavassa asiassa.
            Pyydämme ystävällisesti toimittamaan avun [lisätään alustava vastaamisaika ja, jos pyyntö on kiireellinen, määräaika, johon mennessä tiedot on toimitettava] mennessä tai, jos se ei ole mahdollista, tiedon siitä, milloin odotatte voivanne antaa pyydetyn avun.

         Teksti kuva

            Avunantopyynnön tyyppi
            Merkitkää rastilla:
            1. Tietojen antaminen
            2. Lausunnon hankkiminen
            3. Tutkimuksen aloittaminen
            4. Paikalla tehtävä tarkastus
            5. Seuraamusten periminen
            6. Muun tyyppinen apu
            (esim. varojen jäädyttäminen tai vakuustakavarikko, lupa muuhun käyttöön tai edelleen luovuttamiseen jne.)
            Avunantopyynnön perusteet
            [Lisätään alakohtaisen lainsäädännön säännökset, joiden nojalla pyynnön esittävä viranomainen on toimivaltainen käsittelemään asian.]
            Pyyntö koskee avunantoa seuraavassa asiassa:
            [Lisätään kuvaus pyynnön kohteena olevasta asiasta, tarkoitus, jota varten apua pyydetään, tutkimuksen taustalla olevat seikat, joihin pyyntö perustuu, ja selvitys siitä, miten pyydetty apu helpottaa pyynnön esittäjän tehtävien hoitoa.]
            Jatkopyyntö asiakirjalle:
            [Jos kyseessä on jatkopyyntö, lisätään aiempaa pyyntöä koskevat tiedot.]
            1. Tietojen antaminen
            a) Esittäkää yksityiskohtainen kuvaus pyydetyistä tiedoista ja kertokaa, miksi niistä olisi apua. Ilmoittakaa lisäksi henkilöt, joilla pyydettyjä tietoja katsotaan olevan, tai paikat, joista kyseiset tiedot voi saada, jos tällaiset henkilöt tai paikat ovat tiedossa.

         Teksti kuva

            b) Jos pyydätte tietoja, jotka koskevat tiettyyn rahoitusvälineeseen liittyvää liiketointa tai toimeksiantoa, ilmoittakaa seuraavat tiedot.
            Tuotteen tunnistetiedot:
            [Lisätään tarkka kuvaus rahoitusvälineestä, myös mahdollisesti sovellettava vakioitu tunniste, kuten ISIN-koodi tai vaihtoehtoinen tunnus (AII).]
            Henkilön tunnistetiedot:
            [Lisätään liiketoimeen tai toimeksiantoon liittyvä henkilö tai se henkilö, joka käy kauppaa tai jonka lukuun katsotaan käytävän kauppaa rahoitusvälineellä, ja sovellettava tunniste, kuten LEI-tunnus tai rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 mukainen asiakkaan yksilöintikoodi.]
            Päivämäärät:
            [Lisätään päivämäärät, joiden välillä rahoitusvälineeseen liittyvät liiketoimet tai toimeksiannot on toteutettu, ja jos aika on huomattavan pitkä, perustellaan, miksi koko ajanjakso on merkittävä.]
            c) Jos pyydätte tietoja, jotka liittyvät tietyn henkilön yritys- tai muuhun toimintaan, ilmoittakaa tiedot mahdollisimman tarkasti, jotta henkilö voidaan tunnistaa.
            d) Jos pyydettyjen tietojen arkaluonteisuus on otettava huomioon, ilmoittakaa siitä tässä ja mainitkaa erityiset varotoimet, jotka tietojen keruun yhteydessä on tutkinnallisista syistä toteutettava.
            e) Mahdolliset lisätiedot:
            [Onko pyynnön esittävä viranomainen ollut tai aikooko se olla pyynnön kohteena oleviin asioihin liittyen yhteydessä muihin viranomaisiin tai lain noudattamisen valvonnasta vastaaviin elimiin pyynnön vastaanottavan viranomaisen jäsenvaltiossa taikka muihin viranomaisiin, joilla pyynnön esittävä viranomainen tietää olevan aktiivinen intressi pyynnön kohteena olevissa asioissa?]
            f) Jos pyyntö on kiireellinen ja on asetettu määräaikoja, antakaa kattava selvitys pyynnön kiireellisyydestä ja selostakaa, miksi pyynnön esittävä viranomainen on pyytänyt tietoja tiettyihin määräaikoihin mennessä.

         Teksti kuva

            2. Lausunnon hankkiminen
            Ilmoittakaa seuraavat tiedot.
            a) Hankittavan lausunnon luonne:
            [Ilmoitetaan, millainen lausunto olisi pyynnön esittäjän mielestä paras, esim. vakuutus, tai annetaan muita oikeudellisia ohjeita; tarvittaessa mainitaan, onko lausunto hankittava vapaaehtoisuuden pohjalta vai pakolla.]
            b) Lausunnon tarve ja tarkoitus:
            c) Niiden henkilöiden nimet, joilta lausunto on määrä hankkia:
            [Lisätään tiedot henkilöistä, joilta lausunto on hankittava, tarvittaessa myös tiedot henkilön asemasta ja yrityksestä, jotta pyynnön vastaanottava viranomainen voi aloittaa järjestelyt lausunnon hankkimiseksi, tarvittaessa myös haastetoimet.]
            d) Yksityiskohtainen kuvaus pyydetyistä tiedoista, myös alustava kysymysluettelo (jos saatavilla, kun pyyntö esitetään):
            e) Mahdolliset lisätiedot, jotka voivat olla hyödyllisiä:
            [Jos pyynnön esittävä viranomainen haluaa, että sen henkilöstöä osallistuu lausunnon hankkimiseen, annetaan tiedot osallistuvista virkamiehistä. Tarvittaessa lisätään kuvaus mahdollisista lainsäädännöllisistä ja menettelyä koskevista vaatimuksista, joita on noudatettava, jotta lausunto hyväksytään pyynnön esittävän viranomaisen lainkäyttöalueella.]
            3. Tutkimuksen tai yhteisen tutkimuksen aloittaminen
            Jos pyyntö koskee pyynnön esittävän viranomaisen puolesta aloitettavaa tutkimusta, ilmoittakaa tiedot, joiden perusteella pyynnön vastaanottava viranomainen voi arvioida, onko yhteisen tutkimuksen aloittaminen sen etujen mukaista. Sisällyttäkää kuvaukseen myös tutkimusta koskeva pyynnön esittävän viranomaisen ehdotus ja sen perustelut sekä hyödyt, jotka pyynnön vastaanottavan viranomaisen odotetaan saavan.
            [Lisätään kaikki merkitykselliset tiedot, joiden perusteella pyynnön vastaanottava viranomainen voi tilanteen mukaan antaa tarvittavan avun aloittamalla tarvittaessa tutkimuksen tai yhteisen tutkimuksen.]

         Teksti kuva

            4. Paikalla tehtävän tarkastuksen tai yhteisen paikalla tehtävän tarkastuksen aloittaminen
            Jos pyyntö koskee pyynnön esittävän viranomaisen puolesta paikalla tehtävää tarkastusta, ilmoittakaa tiedot, joiden perusteella pyynnön vastaanottava viranomainen voi arvioida, onko yhteisen paikalla tehtävän tarkastuksen aloittaminen sen etujen mukaista. Sisällyttäkää kuvaukseen myös tarkastusta koskeva pyynnön esittävän viranomaisen ehdotus ja sen perustelut sekä hyödyt, jotka pyynnön vastaanottavan viranomaisen odotetaan saavan.
            [Lisätään kaikki merkitykselliset tiedot, joiden perusteella pyynnön vastaanottava viranomainen voi tilanteen mukaan antaa tarvittavan avun aloittamalla tarvittaessa paikalla tehtävän tarkastuksen tai yhteisen tarkastuksen.]
            Tähän pyyntöön sisältyvät tiedot on pidettävä salassa komission täytäntöönpanoasetuksen (EU) 2018/292 11 artiklan ja asetuksen (EU) N:o 596/2014 27 artiklan mukaisesti. Asetuksen (EU) N:o 596/2014 28 artiklan vaatimuksia on noudatettava tähän pyyntöön sisältyvien henkilötietojen osalta.
            Yhteyshenkilö tähän pyyntöön liittyviä mahdollisia kysymyksiä varten on [lisätään yhteyshenkilön nimi ja yhteystiedot eli puhelin ja sähköposti].
            Kunnioittavasti
            [Nimi ja allekirjoitus]

         LIITE II
         Teksti kuva

            Lomake avunantopyynnön vastaanottotodistusta varten
            Avunantopyynnön vastaanottotodistus
            Viitenumero:
            Päiväys:
            LÄHETTÄJÄ:
            Jäsenvaltio:
            Pyynnön vastaanottanut viranomainen:
            Virallinen osoite:
            [Lisätään komission täytäntöönpanoasetuksen (EU) 2018/292 2 artiklan nojalla nimetyn yhteysviranomaisen tai tätä pyyntöä käsittelemään jäljempänä nimetyn henkilön yhteystiedot.]
            Nimi:
            Puhelin:
            Sähköposti:
            VASTAANOTTAJA:
            Jäsenvaltio:
            Pyynnön esittänyt viranomainen:
            Virallinen osoite:
            [Lisätään komission täytäntöönpanoasetuksen (EU) 2018/292 2 artiklan nojalla nimetyn yhteysviranomaisen yhteystiedot, jollei pyynnön esittänyt viranomainen ole ilmoittanut muuta.]
            Nimi:
            Puhelin:
            Sähköposti:
            Hyvä [lisätään asianomaisen nimi]
            Vahvistamme komission täytäntöönpanoasetuksen (EU) 2018/292 4 artiklan mukaisesti, että olemme ottaneet vastaan [lisätään päivämäärä] avunantopyyntönne, jonka viitenumero on [lisätään pyynnön viitenumero].
            Seuraavat henkilöt käsittelevät pyyntöänne [vastaanottavassa viranomaisessa]: [lisätään nimi (nimet) sekä puhelinnumero ja sähköpostiosoite].
            Arvioitu vastauspäivä:
            Kunnioittavasti
            [Nimi ja allekirjoitus]

         LIITE III
         Teksti kuva

            Lomake avunantopyyntöön vastaamista varten
            Vastaus avunantopyyntöön
            Viitenumero:
            Päiväys:
            Liitteet: [Ilmoitetaan liitteenä olevien asiakirjojen / pyyntöä tukevien asiakirjojen lukumäärä.]
            Yleiset tiedot
            LÄHETTÄJÄ:
            Jäsenvaltio:
            Pyynnön vastaanottanut viranomainen:
            Virallinen osoite:
            [Lisätään komission täytäntöönpanoasetuksen (EU) 2018/292 2 artiklan nojalla nimetyn yhteysviranomaisen tai tätä pyyntöä käsittelemään jäljempänä nimetyn henkilön yhteystiedot.]
            Nimi:
            Puhelin:
            Sähköposti:
            VASTAANOTTAJA:
            Jäsenvaltio:
            Pyynnön esittänyt viranomainen:
            Virallinen osoite:
            [Lisätään komission täytäntöönpanoasetuksen (EU) 2018/292 2 artiklan nojalla nimetyn yhteysviranomaisen yhteystiedot, jollei pyynnön esittänyt viranomainen ole ilmoittanut muuta.]
            Nimi:
            Puhelin:
            Sähköposti:
            Hyvä [lisätään asianomaisen nimi]
            Olemme käsitelleet [pp.kk.vvvv] päivätyn pyyntönne, jonka viitenumero on [pyynnön viitenumero], komission täytäntöönpanoasetuksen (EU) 2018/292 5 artiklan mukaisesti.
            Kerätyt tiedot
            [Esitetään kerätyt tiedot tässä tai ilmoitetaan niiden toimitustapa.]

         Teksti kuva

            Toimitettavat tiedot ovat luottamuksellisia, ja ne ilmoitetaan [pyynnön esittävälle viranomaiselle] [sovellettavan alakohtaisen lainsäädännön säännöksen] nojalla. Tiedot on pidettävä salassa komission täytäntöönpanoasetuksen (EU) 2018/292 11 artiklan ja asetuksen (EU) N:o 596/2014 27 artiklan mukaisesti.
            [Pyynnön esittävän viranomaisen] on noudatettava tiedon sallittua käyttöä koskevaa komission täytäntöönpanoasetuksen (EU) 2018/292 11 artiklaa sekä henkilötietojen käsittelyä ja siirtämistä koskevaa asetuksen (EU) N:o 596/2014 28 artiklaa.
            Jos [pyynnön esittävä viranomainen] aikoo käyttää tai luovuttaa tässä vastauksessa annettuja tietoja muuhun kuin pyynnössä esitettyyn tarkoitukseen, joka kuitenkin kuuluu asetuksen (EU) N:o 596/2014 soveltamisalaan, [pyynnön esittävän viranomaisen] on ilmoitettava siitä [pyynnön vastaanottaneelle viranomaiselle], jolla on kymmenen työpäivää aikaa vastustaa tällaista käyttöä tai luovutusta asetuksen (EU) N:o 596/2014 25 artiklan 2 kohdassa mainituilla perusteilla.
            Jos [pyynnön esittävä viranomainen] aikoo käyttää tai luovuttaa tässä vastauksessa annettuja tietoja tarkoitukseen, joka ei kuulu asetuksen (EU) N:o 596/2014 soveltamisalaan, sen on ilmoitettava asiasta [pyynnön vastaanottaneelle viranomaiselle], ja jollei sovelleta asetuksen (EU) N:o 596/2014 27 artiklan 3 kohdassa tarkoitettua poikkeusta, sen on saatava etukäteen [pyynnön vastaanottaneen viranomaisen] suostumus. Jos [pyynnön vastaanottanut viranomainen] suostuu tietojen tällaiseen käyttöön tai luovutukseen, se voi asettaa käytölle tai luovutukselle ehtoja.
            Kunnioittavasti
            [Nimi ja allekirjoitus]

         LIITE IV
         Teksti kuva

            Lomake oma-aloitteisen avun antamista varten
            Oma-aloitteinen avunanto
            Viitenumero:
            Päiväys:
            Liitteet: [Ilmoitetaan liitteenä olevien asiakirjojen / pyyntöä tukevien asiakirjojen lukumäärä.]
            Yleiset tiedot
            LÄHETTÄJÄ:
            Jäsenvaltio:
            Lähettävä viranomainen:
            Virallinen osoite:
            [Lisätään komission täytäntöönpanoasetuksen (EU) 2018/292 2 artiklan nojalla nimetyn yhteysviranomaisen yhteystiedot.]
            Nimi:
            Puhelin:
            Sähköposti:
            VASTAANOTTAJA:
            Jäsenvaltio:
            Vastaanottava viranomainen:
            Virallinen osoite:
            [Lisätään komission täytäntöönpanoasetuksen (EU) 2018/292 2 artiklan nojalla nimetyn yhteysviranomaisen yhteystiedot.]
            Nimi:
            Puhelin:
            Sähköposti:
            Hyvä [lisätään asianomaisen nimi]
            Toimitamme komission täytäntöönpanoasetuksen (EU) 2018/292 10 artiklan mukaisesti seuraavat tiedot, koska katsomme niistä olevan teille hyötyä tehtävienne hoitamisessa.
            Toimitettavat tiedot
            [Tiedot esitetään tässä yksityiskohtaisesti, tarvittaessa annetaan myös kuvaus oheen liitetyistä tiedonantoa tukevista asiakirjoista tai aineistoista.]

         Teksti kuva

            Toimitettavat tiedot ovat luottamuksellisia, ja ne luovutetaan [oma-aloitteisen tiedonannon kohteena olevalle toimivaltaiselle viranomaiselle] asetuksen (EU) N:o 596/2014 25 artiklan nojalla ja sillä edellytyksellä, että tiedot pidetään salassa komission täytäntöönpanoasetuksen (EU) 2018/292 11 artiklan ja asetuksen (EU) N:o 596/2014 27 artiklan mukaisesti.
            [Oma-aloitteisen tiedonannon kohteena olevan toimivaltaisen viranomaisen] on noudatettava tiedon sallittua käyttöä koskevaa komission täytäntöönpanoasetuksen (EU) 2018/292 11 artiklaa ja henkilötietojen käsittelyä ja siirtämistä koskevaa asetuksen (EU) N:o 596/2014 28 artiklaa.
            Jos [oma-aloitteisen tiedonannon kohteena oleva toimivaltainen viranomainen] aikoo käyttää tai luovuttaa saatuja tietoja muuhun kuin komission täytäntöönpanoasetuksen (EU) 2018/292 11 artiklan 3 kohdassa mainittuun tarkoitukseen, sen on ilmoitettava asiasta [oma-aloitteisen tiedonannon antaneelle toimivaltaiselle viranomaiselle], ja jollei asetuksen (EU) N:o 596/2014 27 artiklan 3 kohdassa tarkoitettua poikkeusta sovelleta, sen on saatava etukäteen [oma-aloitteisen tiedonannon antaneen toimivaltaisen viranomaisen] suostumus. Jos [oma-aloitteisen tiedonannon antanut toimivaltainen viranomainen] suostuu tällaiseen tietojen käyttöön tai luovutukseen, se voi asettaa käytölle tai luovutukselle ehtoja.
            Kunnioittavasti
            [Nimi ja allekirjoitus]


title: Komission täytäntöönpanoasetus (EU) 2018/287, annettu 15 päivänä helmikuuta 2018, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (”Salchichón de Vic” / ”Llonganissa de Vic” (SMM))

text:
               27.2.2018

               FI

               Euroopan unionin virallinen lehti

               L 55/17

         KOMISSION TÄYTÄNTÖÖNPANOASETUS (EU) 2018/287,
   annettu 15 päivänä helmikuuta 2018,
   erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (”Salchichón de Vic” / ”Llonganissa de Vic” (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
   sekä katsoo seuraavaa:

               (1)

               Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Espanjan esittämän pyynnön, joka koski komission asetuksen (EY) N:o 2601/2001 (2) nojalla rekisteröidyn suojatun maantieteellisen merkinnän ”Salchichón de Vic” / ”Llonganissa de Vic” eritelmän muutoksen hyväksymistä.

               (2)

               Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä
                   (3).

               (3)

               Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

         ON HYVÄKSYNYT TÄMÄN ASETUKSEN:
   1 artikla
   Hyväksytään nimitystä ”Salchichón de Vic” / ”Llonganissa de Vic” (SMM) koskeva eritelmän muutos, joka on julkaistu Euroopan unionin virallisessa lehdessä.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 15 päivänä helmikuuta 2018.

            Komission puolesta,

            puheenjohtajan nimissä

         Phil HOGAN

            Komission jäsen

      (1)  EUVL L 343, 14.12.2012, s. 1.

      (2)  Komission asetus (EY) N:o 2601/2001, annettu 28 päivänä joulukuuta 2001, tiettyjen nimitysten kirjaamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetussa neuvoston asetuksessa (ETY) N:o 2081/92 säädettyyn ”Suojattujen alkuperänimitysten ja suojattujen maantieteellisten merkintöjen rekisteriin” annetun asetuksen (EY) N:o 2400/96 liitteen täydentämisestä (EYVL L 345, 29.12.2001, s. 47).

      (3)  EUVL C 368, 28.10.2017, s. 10.


title: Komission täytäntöönpanoasetus (EU) 2018/296, annettu 27 päivänä helmikuuta 2018, tehoaineen Reynoutria sachalinensis -uute hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (ETA:n kannalta merkityksellinen teksti. )

text:
               28.2.2018

               FI

               Euroopan unionin virallinen lehti

               L 56/31

         KOMISSION TÄYTÄNTÖÖNPANOASETUS (EU) 2018/296,
   annettu 27 päivänä helmikuuta 2018,
   tehoaineen Reynoutria sachalinensis -uute hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan,
   sekä katsoo seuraavaa:

               (1)

               Yhdistynyt kuningaskunta vastaanotti 3 päivänä marraskuuta 2011 asetuksen (EY) N:o 1107/2009 7 artiklan 1 kohdan mukaisesti yritykseltä Marrone Bio Innovations hakemuksen tehoaineen Reynoutria sachalinensis -uute hyväksymiseksi.

               (2)

               Kyseisen asetuksen 9 artiklan 3 kohdan mukaisesti esittelevä jäsenvaltio ilmoitti 21 päivänä maaliskuuta 2012 hakijalle ja muille jäsenvaltioille, että hakemus voidaan ottaa käsiteltäväksi, ja ilmoitti komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, tästä 11 päivänä toukokuuta 2012.

               (3)

               Tämän tehoaineen vaikutukset ihmisten ja eläinten terveyteen ja ympäristöön on arvioitu kyseisen asetuksen 11 artiklan 2 ja 3 kohdan mukaisesti hakijan ehdottaman käyttötarkoituksen osalta. Esittelevä jäsenvaltio toimitti komissiolle ja elintarviketurvallisuusviranomaiselle arviointikertomuksen luonnoksen 22 päivänä heinäkuuta 2014.

               (4)

               Elintarviketurvallisuusviranomainen noudatti asetuksen (EY) N:o 1107/2009 12 artiklan 1 kohdan säännöksiä. Se pyysi kyseisen asetuksen 12 artiklan 3 kohdan mukaisesti hakijaa toimittamaan lisätietoja jäsenvaltioille, komissiolle ja elintarviketurvallisuusviranomaiselle. Esittelevän jäsenvaltion näistä lisätiedoista tekemä arviointi toimitettiin elintarviketurvallisuusviranomaiselle päivitetyn arviointikertomuksen luonnoksen muodossa.

               (5)

               Jäsenvaltiot ja elintarviketurvallisuusviranomainen tarkastelivat arviointikertomuksen luonnosta. Elintarviketurvallisuusviranomainen esitti komissiolle päätelmänsä tehoaineen Reynoutria sachalinensis -uute riskinarvioinnista (2)31 päivänä elokuuta 2015.

               (6)

               Marrone Bio Innovations peruutti 16 päivänä lokakuuta 2017 päivätyllä kirjeellä hakemuksensa tehoaineen Reynoutria sachalinensis -uute hyväksymiseksi. Hakemuksen peruuttamisen vuoksi tehoainetta Reynoutria sachalinensis -uute ei tulisi hyväksyä asetuksen (EY) N:o 1107/2009 13 artiklan 2 kohdan nojalla.

               (7)

               Tämä asetus ei rajoita tehoainetta Reynoutria sachalinensis -uute koskevan uuden hakemuksen toimittamista asetuksen (EY) N:o 1107/2009 7 artiklan nojalla.

               (8)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Tehoaineen hyväksymättä jättäminen
   Tehoainetta Reynoutria sachalinensis -uute ei hyväksytä.
   2 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä helmikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 309, 24.11.2009, s. 1.

      (2)  EFSA, 2015. Päätelmä tehoainetta Reynoutria sachalinensis -uute sisältävien torjunta-aineiden riskinarviointia koskevasta vertaisarvioinnista. EFSA Journal 2015;13(9):4221, s. 73. Saatavilla verkossa osoitteessa www.efsa.europa.eu/efsajournal